Mette Frederiksen (S), 2024-01-23:
Men fremtidssikring af vores velfærdssamfund handler jo om flere ting på én og samme tid.
Jeg er personligt meget optaget af, at vi har medarbejdere i vores velfærdssamfund, som får lov til at bruge deres faglighed og deres menneskekundskaber, og som kan indgå i relationer med vores ældre, og som kan få lov til at tage noget snusfornuft med, når de møder ind på arbejde.
Det synes jeg at den meget bureaukratiske model, der ad åre er blevet opbygget, både statsligt og kommunalt, i virkeligheden risikerer at spænde ben for.
Så når vi gerne vil fremtidssikre ældreplejen, er vi optaget af, at der er en ordentlig økonomi.
Her er vi uenige med Liberal Alliance.
Vi er optaget af, at medarbejderne får mere i løn.
Her er vi også uenige med Liberal Alliance.
Hvad angår Ukraine og Rusland, skal vi ikke være bange for noget som helst andet end at tabe os selv.
Det er jo derfor, Danmark har valgt med meget, meget bred opbakning at bidrage.
Det er jeg taknemlig over, og jeg er også meget glad på landets vegne, for vi er et af de lande, der ligger helt i front.
Det gør vi, ikke mindst hvad angår de militære donationer.
Det er det, der først og fremmest er behov for i Ukraine.
Vi har gjort det i forhold til sanktionslisterne, hvor vi har sagt hårdest mulige sanktioner.
Vi gør det i forhold til finansiel hjælp og humanitær hjælp; det bidrager vi til.
Vi har et stærkt erhvervspolitisk engagement i Ukraine.
Vi er gået foran med F-16-fly, og vi kommer til at gå foran i andre spørgsmål.
Alt det gør vi jo både for at hjælpe Ukraine, men jo også, fordi det eneste, jeg er bange for i alt det her, er, at Vesten glemmer sig selv, og at vi tror på, at roen og freden er lige rundt om hjørnet, for det tror jeg ikke selv på med det Rusland, som vi har set igennem de senere år, og som jeg bestemt lægger til grund kan udvikle sig endnu værre for Vestens sikkerhed.
Så jeg er ikke bange for nogen russisk kirke.
Jeg er for, og regeringen er for stærkest mulige sanktioner.
Jeg vil sige, at hvad angår tilkøbsydelser, så har Socialdemokratiet været tilhængere af det i ganske, ganske mange år.
Jeg tror, vi startede diskussionen helt tilbage i 1990'erne.
Og vi er jo egentlig også optaget af, at det, når vi diskuterer konkurrence på ældreområdet, jo så er lidt mærkeligt, at man kan have tilkøbsydelser på en type plejehjem, men ikke på en anden, så det vil vi sådan set være åbne for.
Det kan jo dreje sig om en ældre, der gerne vil holde en fødselsdag for sin familie på plejehjemmet, og det kan jo være et sted, hvor man måske er god til at bage kage, og hvor der er god mad, og den ældre egentlig gerne vil købe det til de 12, der kommer fra familien.
Så det har vi ikke nogen ideologisk modstand imod.
Det er helt rigtigt, at der har været en diskussion om ældreplejen på den lidt længere bane.
De diskussioner skal vi jo altid kunne tage, men det, ældrereformen handler om, er jo i høj grad også at sikre en bedre ældrepleje til de ældre, der er nu, og som, synes vi, efter et langt og virksomt liv har ret til pleje, omsorg og tryghed, men selvfølgelig også til at være herre i eget liv så lang tid, som det overhovedet kan lade sig gøre.
Så det er det, vi først og fremmest er optaget af.